Kázeň z ev. Služieb Božích v Bratislave (NK), utorok po 1. nedeli po Svätej

Trojici, 13. 6. 2023, 18.00; ES 257, 340, 411, A 61, Žalm 119, 33 – 40

**Efezským 1, 3 – 6**: *„****3****Požehnaný Boh a Otec Pána nášho Ježiša Krista, ktorý nás v nebeských veciach požehnal v Kristovi Ježišovi všetkým duchovným požehnaním.****4****Veď ešte pred stvorením sveta vyvolil si nás v Ňom, aby sme boli svätí a bez úhony pred Ním,****5****keď nás z lásky podľa milostivej rady svojej vôle predurčil byť Mu synmi skrze Ježiša Krista****6****a zvelebovať slávu Jeho milosti, ktorou nás omilostil v Milovanom.“*

**Milí bratia a milé sestry!**

Jeden z reformačných katechizmov (Heidelberský) učí, že **kresťan potrebuje poznať 3 veci:**

1. Predne, **aký veľký je môj hriech** a moja (duchovná)

bieda, **2. Ako som svojich hriechov pozbavený** (vykúpený),

1. **Ako mám byť Bohu vďačný za vykúpenie.**

Slovo „vďačnosť“ môže zvádzať k úvahe: Pán Ježiš Kristus ma svojou smrťou vykúpil zo všetkých mojich hriechov a teraz som na rade ja. Odvďačím sa Mu za to, čo pre mňa urobil. Tiež **pre Neho čosi vykonám, aby som nebol stále iba dlžníkom.** – To by bolo nesprávne uvažovanie. Veď **k tomu, čo pre nás Kristus vykonal, my nemôžeme nič pridať.** Ak sme pozvaní a volaní k vďačnosti, tak nie preto, aby sme znížili svoje podlžnosti u Boha, ale preto, že **vďakou potvrdzujeme, čo Kristus pre nás vykonal.**

To, **že som** (sme) **vďačný**(í), **je základná charakteristika kresťana.** Do kostola – na Služby Božie chodíme nie, aby sme získali plusové body, ale preto, že vieme, že **k našim najdôležitejším úlohám patrím prejavovať Bohu vďačnosť. Vďačne sa hlásiť k dielu Pána Ježiša pre nás.**

**V Kristovi je naša minulosť odčinená, naša budúcnosť zaistená a prítomnosť je časom našej vďačnosti.** Dôvodom kresťanovej vďačnosti nie je v prvom rade zdravie,  dobré živobytie, priaznivé okolnosti, hoci nič z toho nepodceňujeme a aj za to sme vďační. **Dôvodom kresťanskej vďačnosti je Kristovo vykupiteľské dielo.**

Výraz „žehnať“ pre Židov znamená aj ďakovať Bohu a chváliť Ho za Jeho dobrotu. Nezaškodí pripomenúť, že keď **apoštol Pavel** píše: *„Požehnaný Boh a Otec Pána nášho Ježiša Krista, ktorý nás v nebeských veciach požehnal v Kristovi Ježišovi všetkým duchovným požehnaním“*, **sedí vo väzení.** **Pred ľuďmi úbohý väzeň, ale v Božích očiach a v svojom srdci je človekom obdareným všetkým duchovným požehnaním.** Preto hneď v úvode listu (Ef) volá: Nech je *požehnaný Boh* – ďakujem Bohu.

Áno, **sú dary, ktoré prevyšujú prevzácny dar zdravia** a ktoré nemôžu ohroziť ani okolnosti, ani choroba, ba ani smrť. V Žalme 63, 4 čítame: „***Lebo Tvoja milosť je lepšia ako život; a moje pery velebiť Ťa budú.“***

Kiež aj my – ako Pavel či ako žalmista, pokladáme Božiu milosť za to rozhodujúce v našom živote. Ak sa tak stane, tak **naša vďačnosť Bohu nebude príležitostným darčekom, ale odovzdaním celého nášho života Tomu, kto nás miloval, keď tu ešte nebolo nič.** Tomu, kto si nás *ešte pred stvorením sveta vyvolil v Kristovi.* Nevyvolil si nás pre naše „pekné oči a dobré srdce“, ale udialo sa to bez nás.

**Ako je možné, že to Boh urobil – že stvoril svet a vyvolil si nás, keď vo svojej vševedúcnosti vedel, ako biedne to skončí?** – Dôvodom je Božie srdce. Božia láska. Skôr, ako bol svet, ako tu na nás niekto myslel či túžil po nás, Pán Boh tak urobil.

Učenie o vyvolení sa stalo niektorým kresťanom strašiakom a trápením. Strašia, zneisťujú ním iných, či sú naozaj Boží – a v konečnom dôsledku či budú zachránení.

**Učenie o vyvolení nás však nehodlá zneisťovať, nemieni trápiť naše mysle, ale chce potešiť naše srdcia.** Toto učenie hovorí, že Boh, ktorý nie je studenou inteligenciou, ani neosobným osudom, ale Otcom nášho Pána Ježiša Krista, *nás z lásky podľa milostivej rady svojej vôle predurčil byť Mu synmi* (dcérami) *skrze Ježiša Krista.* **Vyvolil si nás, lebo hľadel na svoju lásku.**

**Isteže, aj my sme si vyvolili Ježiša za Pána, ale jedine preto, že On si nás vyvolil už dávno predtým.** Obrazne povedané: bábätko prichodí na svet, ale jeho mamička už dopredu všetko pripravila: postieľku, plienočky, dupačky, cumlík aj hrkálku. A potom s láskou vezme dieťatko do náručia a drží ho. Iste, časom aj dieťa chytí mamu okolo krku, ale **kto koho drží? Rodič dieťa, nie naopak.**

**Drží nás stála Božia vernosť. Verná láska nebeského Otca, Božia milosť, v ktorej nás Kristus predišiel skôr, ako sme sa vydali na cestu viery.** Teda nedrží nás naša viera, ani naše – čo ako horlivo konané – nábožné aktivity či obete.

Kedysi pohania prinášali svojim bohom obete nazdávajúc sa, že tým to-ktoré božstvo živia a obeťou si ho zaväzujú, aby im pomáhalo, slúžilo.

Náš Boh nič nepotrebuje. Nič Mu dať nemôžeme, lebo Mu patrí všetko. Hoci **naše rozhodovanie sa pre Krista, pre Pánovu vôľu, pre zachovávanie Božích prikázaní je potrebné, nie je nosným základom. Tým je nepochopiteľná Božia láska, hľadajúca naše dobro.** Bez nej sme ako dom bez základu.

**Bez tejto Božej lásky** **a milosti** darovanej nám v Kristovi, by sme boli utrápení pre rozdiel medzi tým, akí dobrí sme mali a mohli byť, ale akí nie sme, **zahynuli by sme vo svojich hriechoch.**

Z milosti Božej sme vyvolení. Nie, aby sme o tom samoúčelne špekulovali. Cieľom vyvolenia nie je naša blaženosť, a už vonkoncom nie naša lenivosť, či drzosť, v ktorej si povieme: môžem žiť ako sa mi zachce, veď odpúšťať je Božie remeslo...

**Vyvolení sme s jasným a praktickým cieľom: *zvelebovať slávu Jeho*** (Božej) ***milosti, ktorou nás omilostil v Milovanom.* Vyvolenie je výzvou k životu, z ktorého má Boh radosť.** Naša vďačnosť sa ukáže tam, kde bojujeme proti svojmu telesnému i duchovnému sebectvu, kde sa rozhodujeme pre lásku k Bohu i k blížnym, kde žijeme v pokání. Takáto **vďačnosť je programom pre život, pre každý z našich dní.**

Pán Boh voči nám rozhodne nebol a nie je skúpy. Je hoden našej vďačnosti a chvály. *Požehnaný Boh a Otec Pána nášho Ježiša Krista!* Amen.

*Použitím viacerých prameňov:*  **Martin Šefranko, evanjelický a. v. farár**